Document ID: 32007D0741

KOMMISSIONENS AFGØRELSE
af 8. november 2007
om ændring af afgørelse 2007/102/EF om vedtagelse af arbejdsprogrammet for 2007 til gennemførelse af programmet for Fællesskabets indsats inden for folkesundhed (2003-2008), herunder det årlige arbejdsprogram for tilskud
(EØS-relevant tekst)
(2007/741/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab, særlig artikel 152, stk. 1,
under henvisning til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (1), særlig artikel 110,
under henvisning til Europa-Parlamentets og Rådets afgørelse nr. 1786/2002/EF af 23. september 2002 om vedtagelse af et program for Fællesskabets indsats inden for folkesundhed (2003-2008) (2), særlig artikel 8, stk. 1,
under henvisning til Kommissionens afgørelse 2004/858/EF af 15. december 2004 om oprettelse af et forvaltningsorgan benævnt »Forvaltningsorganet for Folkesundhedsprogrammet« til forvaltning af Fællesskabets indsats inden for folkesundhed i medfør af Rådets forordning (EF) nr. 58/2003 (3), særlig artikel 6, og
ud fra følgende betragtninger:
(1)
Arbejdsprogrammet for 2007 blev vedtaget den 12. februar 2007.
(2)
Det disponible budget for 2007 (forpligtelsesbevillinger) blev anslået til 40 000 000 EUR. EØS- og EFTA-landenes bidrag blev anslået til 912 000 EUR. Et ansøgerlands (Tyrkiet) bidrag blev anslået til 958 000 EUR. Det samlede budget for 2007 blev anslået til 41 870 000 EUR. Det samlede vejledende beløb til indkaldelsen af forslag blev anslået til 33 888 000 EUR. Det samlede vejledende beløb til udbud blev anslået til 4 064 000 EUR.
(3)
EØS- og EFTA-landenes faktiske bidrag beløb sig til 884 640 EUR. Det bidrag, der kommer fra et ansøgerland (Tyrkiet), beløb sig til 957 697 EUR. De tidligere kandidatlande Bulgarien, Estland, Litauen, Rumænien, Slovenien, Tjekkiet og Ungarn bidrog til folkesundhedsprogrammet på basis af udvidelsesprotokollerne med 7 133 382,18 EUR, hvoraf der blev indgået forpligtelser for 1 226 395,90 EUR i programmets foregående år. Der er derfor stadig 5 906 986,28 EUR til rådighed til finansiering af aktioner i 2007.
(4)
Det samlede disponible budget for 2007 udgør således 47 749 323,28 EUR. Det samlede beløb til indkaldelsen af forslag udgør 37 888 963 EUR. Det samlede beløb til udbud udgør 5 324 000 EUR.
(5)
De oprindeligt planlagte aktioner i 2007 i samarbejde med OECD udsættes til 2008, og derfor er en del af budgettet, som var afsat til finansiering af aftaler med OECD om direkte tilskud, nu til rådighed for andre aktioner i 2007. Der er planlagt tre aktioner i samarbejde med WHO og en aktion i samarbejde med Det Internationale Kræftforskningscenter til et samlet beløb på 2 550 000 EUR i stedet for det anslåede oprindelige beløb på 2 032 000 EUR.
(6)
På baggrund af det øgede disponible budget er det derfor nødvendigt at ændre arbejdsprogrammet for 2007 med henblik på finansiering af et større antal udbud, projekter fra indkaldelsen af forslag 2007 og aftaler med internationale organisationer om direkte tilskud.
(7)
Da der ikke var afsat en tilstrækkelig stor forpligtelsesbevilling på konto 17 03 01 01 i det endelig budget for 2007, blev det relevante beløb, som er til rådighed under artikel 17 03 06, endvidere overført til konto 17 03 01 01 i begyndelsen af budgetåret.
(8)
Udgifterne til den administrative forvaltning af programmet afholdes over konto 17 01 04 02 (4).
(9)
Udvalget for Fællesskabets Folkesundhedsprogram har afgivet positiv udtalelse om dette udkast til afgørelse.
(10)
Kommissionens afgørelse 2007/102/EF (5) bør derfor ændres i overensstemmelse hermed -
TRUFFET FØLGENDE AFGØRELSE:
Eneste artikel
I bilag I til afgørelse 2007/102/EF foretages følgende ændringer:
1)
Punkt 1.2 (Ressourcer) affattes således:
»I ændringsbudget nr. 1/2007 er der afsat 38 800 000 EUR til driftsbevillinger under konto 17 03 01 01 og 1 200 000 EUR til administrationsbevillinger under konto 17 01 04 02.
Budgetposten for administrationsbevillinger til Forvaltningsorganet for Folkesundhedsprogrammet er konto 17 01 04 30.
Det vedtagne budget for 2007 (forpligtelsesbevillinger) udgør 40 000 000 EUR.
Budgettet for driftsbevillinger er på 38 800 000 EUR. Budgettet for administrationsbevillinger er på 1 200 000 EUR.
Hertil skal der føjes:
-
EØS- og EFTA-landenes faktiske bidrag på 884 640 EUR
-
et ansøgerlands (Tyrkiet) bidrag, som anslås til 957 697 EUR
-
bidraget fra de tidligere kandidatlande Bulgarien, Estland, Litauen, Rumænien, Slovenien, Tjekkiet og Ungarn på 5 906 986,28 EUR.
Det samlede budget for 2007 er således 47 749 323,28 EUR. Det omfatter både ressourcer til driftsbudgettet og ressourcer til faglig og administrativ bistand:
-
Driftsbudgettet anslås til i alt 46 416 963,28 EUR.
-
Administrationsbudgettet anslås til i alt 1 332 360 EUR.
Det foreslås, at 5 324 000 EUR af driftsbudgettet anvendes til udbud og 2 550 000 EUR på direkte tilskud til internationale organisationer.
Det samlede vejledende beløb til indkaldelsen af forslag anslås til 37 888 963 EUR.
Hvad angår tildelingen af tilskud til indkaldelsen af forslag, tilstræbes det under hensyn til de modtagne forslags kvalitet og kvantitet at sikre, at der er balance mellem programmets forskellige aktioner, medmindre der opstår særlige nødsituationer på folkesundhedsområdet (f.eks. en influenzapandemi), som nødvendiggør en omfordeling af ressourcerne. Hvis der ved udgangen af 2007 stadig er midler til rådighed på driftsbudgettet, vil disse blive omfordelt til finansiering af tilskud til projekter udvalgt via indkaldelsen af forslag 2007.«
2)
Punkt 2.1 (Indkaldelse af forslag) ændres således:
-
Fjerde afsnit affattes således:
»Det samlede vejledende beløb til indkaldelsen af forslag anslås til 37 888 963 EUR.«
-
Niende afsnit affattes således:
»Det skal bemærkes, at det vejledende beløb, som fastsættes for Fællesskabets finansielle deltagelse i de udvalgte projekter under de indledende drøftelser, i sidste ende kan variere fra - 20 % til + 10 % i forhold hertil.«
3)
Punkt 2.2 (Udbud), første afsnit, affattes således:
»Tjenesteydelseskontrakter skal finansieres over konto 17 03 01 01 og 17 01 04 02. Det samlede vejledende beløb til udbud anslås til maksimalt 5 324 000 EUR.«
4)
Punkt 2.3.1 (Samarbejdsområder i 2007) affattes således:
»I henhold til programafgørelsens artikel 11 skal der i forbindelse med gennemførelsen af programmet tilskyndes til samarbejde med internationale organisationer med kompetence på folkesundhedsområdet og med EØS-landene. Der foretages en koordinering med de tjenester i Kommissionen, som arbejder med de samme emner.
Samarbejde med Verdenssundhedsorganisationen (WHO)
Samarbejdet med WHO vil blive iværksat i overensstemmelse med følgende:
-
aftalen mellem De Forenede Nationer og Det Europæiske Fællesskab om principperne for Kommissionens finansiering eller medfinansiering af programmer og projekter, som forvaltes af De Forenede Nationer, der trådte i kraft den 9. august 1999, og aftalen om kontrolklausulen mellem Det Europæiske Fællesskab og De Forenede Nationer, der trådte i kraft den 1. januar 1995, og de senere ændringer heraf
-
brevvekslingen mellem WHO og Kommissionen for De Europæiske Fællesskaber om udbygning og styrkelse af samarbejdet (herunder memorandummet om rammer for og aftaler vedrørende samarbejdet mellem WHO og Kommissionen for De Europæiske Fællesskaber, der indgår i brevvekslingen)
-
medmindre der i særlige tilfælde aftales andet, vil Kommissionen yde økonomisk bistand til WHO’s aktiviteter i overensstemmelse med den finansielle og administrative rammeaftale mellem Det Europæiske Fællesskab og De Forenede Nationer, der trådte i kraft den 29. april 2003 (og som WHO tilsluttede sig den 11. december 2003).
Efter drøftelser med WHO peges der som prioriterede områder på klimaforandringer/miljø, overvågning af ernæring og fysisk aktivitet og mental sundhed.
-
Klimaforandringer/miljø og oplysninger om sundhed: for at gennemføre »Climate Information Decision Support Tool for Heat in Europe« som et EU-system for »Heat Health Warning« med henblik på at forudsige hedebølger i Europa.
-
Overvågning af ernæring og fysisk aktivitet: for forbinde databaserne, opdatere deres indhold og yde teknisk bistand til medlemsstaterne med henblik på standardisering og kvalitetskontrol af de oplysninger, der indsamles af Kommissionen og WHO.
-
Mental sundhed: for at kortlægge de mange erfaringer og initiativer vedrørende fremme af mental sundhed, forebyggelse af mentale sygdomme og inddragelse af mennesker med mentale sundhedsproblemer i de forskellige lande på nationalt, regionalt og lokalt plan for at identificere og støtte troværdige profiler i sundhedssektoren og for at finde elementer, hvor der mangler dokumentation, og hvor der er behov for yderligere forskning.
Aktionerne skal undgå hel eller delvis overlapning med andre aktiviteter, der er finansieret af Fællesskabet, navnlig andre aktioner, der finansieres af folkesundhedsprogrammet.
Samarbejde med Det Internationale Kræftforskningscenter, som er tilknyttet WHO
Der forventes separate forhandlinger med Det Internationale Kræftforskningscenter vedrørende et projekt om udvikling af European Prospective Investigation into Cancer and Nutrition (EPIC) og Det Europæiske Netværk af Kræftregistre (ENCR) og vedrørende opdatering af Den Europæiske Kræftkodeks og udarbejdelse af et atlas over kræftdødelighed i EU med anvendelse af de nyeste dødelighedstal. (6).
5)
Punkt 2.3.2 (Finansiering) affattes således:
»Midler til aktioner med ovennævnte internationale organisationer kan kun tildeles gennem aftaler om direkte tilskud. Disse aftaler vil øge synergien og forbedre Kommissionens reaktionsevne over for de internationale organisationer, når det gælder fælles aktioner. De internationale organisationer har i tilknytning til deres særlige opgaver og ansvarsområder visse handlemuligheder, som gør dem specielt kvalificerede til at udføre nogle af de aktioner, der er omfattet af dette arbejdsprogram. Det drejer sig om aktioner, der anses for bedst til at kunne gennemføres ved hjælp af aftaler om direkte tilskud.
Finansielle bidrag kan højst udgøre 60 % af de støtteberettigede udgifter pr. organisation i forbindelse med de pågældende projekter. Kommissionen vil i hvert enkelt tilfælde afgøre, hvor stor en procentdel der skal tildeles.
Aftaler om direkte tilskud skal finansieres over konto 17 03 01 01; det vejledende beløb til direkte tilskud anslås til 2 550 000 EUR. Beløbet kan øges alt afhængigt af omfanget af uudnyttede disponible bevillinger på driftsbudgettet.«
Udfærdiget i Bruxelles, den 8. november 2007.

Labels: 0
4
15